ЧРЕЗ

ПРЕДЕСЕДАТЕЛЯ

НА ОБЩИНСКИ СЪВЕТ РУСЕ

ДО

КМЕТА НА

ОБЩИНА РУСЕ

ПИТАНЕ ОТ:

Деян Миленов Герасимов

Общински съветник от групата на ПП – ДБ

**Относно**: нефункциониращ датчик за фини прахови частици АИС Петър Берон

Уважаеми господин Милков,

Мръсният въздух се посочва като основен проблем за качеството на живот от гражданите в Русе. В последните години и особено откакто стартира проектът за новата водопроводна система в града, оплакванията за силна запрашеност и мръсен въздух зачестиха значително. Това усещане у гражданите се потвърди и от данните, предоставяни от референтната станция АИС Възраждане. Община Русе системно не може да се справи с проблемите на въздуха в града и това логично доведе до налагането на санкция от страна на РИОСВ за неизпълнение на мерките по КАВ и непостигане на референтните стойности на фини прахови частици.

Същевременно беше взета под наем и дооборудвана станцията АИС Петър Берон, която допълнително да послужи за мониторинга върху качеството на въздуха. Още през м. януари сигнализирах на зам. кмета Недев, че този датчик отчита нулеви стойности за ФПЧ от м. март 2023, тъй като от администрацията не бяха обърнали внимание на сигналите от граждани по този казус. През м. февруари отново повдигнах темата в комисия по Екология, и тогава г-н Недев ми обясни че вече са се сезирали и работят по отстраняването на проблема в най-кратки срокове. На последното заседание на ресорната комисия на 19.03 проф. Владимиров каза, че е напълно възможно датчикът да показва 0 и без да е дефектирал, въпреки че Недев вече беше потвърдил за неизправността и започналата процедура по отстраняването ѝ месец по-рано.

Смущаващ факт е, че русенските данъкоплатци заплащат близо 60 хил лв годишно на фирма, която отговаря за изправността на АИС Петър Берон и гарантира иначе сертифицираните измервателни датчици и достоверността на данните. Последната профилактика и калибриране на системата е била през м. юли 2023, и е завършила без никакви констатации за неизправност. Преди и след тази профилактика, датчикът за ФПЧ продължава да показва кръгли нули.

Моля, на основание чл. 33 (1) т. 4. от Закона за местното самоуправление и местната администрация, да отговорите на следните въпроси и да ми предоставите следната информация:

1. Моля да ми бъде предоставен протокол от проверката направена от Орион Инвайърмент ООД вследствие на подадената рекламация от Община Русе през м. януари 2024?
2. Защо повредата не е отстранена в рамките на 72 часа, какъвто е срокът за отстраняване на гаранционни повреди според договора с фирма Орион Инвайърмънт ООД, а вече 3 месеца ни се обяснява, че се изисква технологично време?
3. Какви действия е предприела Община Русе спрямо фирма Орион Инвайърмънт ООД за неизпълнение на договор ЗОП - 34/20.04.2022г.?
4. С оглед на констатираните факти и в защита на интересите на русенските данъкоплатци, смята ли Община Русе да поиска удължаване на гаранционния срок или да поиска неустойки от фирма Орион Инвайърмънт ООД?
5. Предвид публично поетите ангажименти от г-н Пенчо Милков АИС Петър Берон да бъде акредитирана и дооборудвана с датчици за формалдехид и диметиламин, има ли Община Русе вече получени оферти и докъде е стигнал процесът?

22.03.2024 г.

Деян Герасимов